Book of Wei 30

魏書三十　　烏丸鮮卑東夷傳第三十 Wei Book 30: Biographies of the Wuhuan, Xianbei, and Dongyi

書載「蠻夷猾夏」，詩稱「玁狁孔熾」，久矣其為中國患也. 秦、漢以來，匈奴久為邊害. 孝武雖外事四夷，東平兩越、朝鮮，西討貳師、大宛，開邛苲、夜郎之道，然皆在荒服之外，不能為中國輕重. 而匈奴最逼於諸夏，胡騎南侵則三邊受敵，是以屢遣衛、霍之將，深入北伐，窮追單于，奪其饒衍之地. 後遂保塞稱籓，世以衰弱. 建安中，呼廚泉南單于入朝，遂留內侍，使右賢王撫其國，而匈奴折節，過於漢舊. 然烏丸、鮮卑稍更強盛，亦因漢末之亂，中國多事，不遑外討，故得擅（漢）南之地，寇暴城邑，殺略人民，北邊仍受其困. 會袁紹兼河北，乃撫有三郡烏丸，寵其名王而收其精騎. 其後尚、熙又逃於蹋頓. 蹋頓又驍武，邊長老皆比之冒頓，恃其阻遠，敢受亡命，以雄百蠻. 太祖潛師北伐，出其不意，一戰而定之，夷狄懾服，威振朔土. 遂引烏丸之眾服從征討，而邊民得用安息. 後鮮卑大人軻比能複製禦群狄，盡收匈奴故地，自雲中、五原以東抵遼水，皆為鮮卑庭. 數犯塞寇邊，幽、並苦之. 田豫有馬城之圍，畢軌有陘北之敗. 青龍中，帝乃聽王雄，遣劍客刺之. 然後種落離散，互相侵伐，強者遠遁，弱者請服. 由是邊陲差安，（漢）南少事，雖時頗鈔盜，不能複相扇動矣. 烏丸、鮮卑即古所謂東胡也. 其習俗、前事，撰漢記者已錄而載之矣. 故但舉漢末魏初以來，以備四夷之變雲. 魏書曰：烏丸者，東胡也. 漢初，匈奴冒頓滅其國，餘類保烏丸山，因以為號焉. 俗善騎射，隨水草放牧，居無常處，以穹廬為宅，皆東向. 日弋獵禽獸，食肉飲酪，以毛毳為衣. 貴少賤老，其性悍驁，怒則殺父兄，而終不害其母，以母有族類，父兄以己為種，無複報者故也. 常推募勇健能理決鬥訟相侵犯者為大人，邑落各有小帥，不世繼也. 數百千落自為一部，大人有所召呼，刻木為信，邑落傳行，無文字，而部眾莫敢違犯. 氏姓無常，以大人健者名字為姓. 大人已下，各自畜牧治產，不相徭役. 其嫁娶皆先私通，略將女去，或半歲百日，然後遣媒人送馬牛羊以為聘娶之禮. 婿隨妻歸，見妻家無尊卑，旦起皆拜，而不自拜其父母. 為妻家僕役二年，妻家乃厚遣送女，居處財物，一出妻家. 故其俗從婦人計，至戰鬥時，乃自決之. 父子男女，相對蹲踞，悉髡頭以為輕便. 婦人至嫁時乃養發，分為髻，著句決，飾以金碧，猶中國有冠步搖也. 父兄死，妻後母執嫂；若無執嫂者，則己子以親之次妻伯叔焉，死則歸其故夫. 俗識鳥獸孕乳，時以四節，耕種常用布穀鳴為候. 地宜青穄、東牆，東牆似蓬草，實如葵子，至十月熟. 能作白酒，而不知 作麹蘖. 米常仰中國. 大人能作弓矢鞍勒，鍛金鐵為兵器，能刺韋作文繡，織縷氈〈毛曷〉. 有病，知以艾灸，或燒石自熨，燒地臥上，或隨痛病處，以刀決脈出血，及祝天地山川之神，無針藥. 貴兵死，斂屍有棺，始死則哭，葬則歌舞相送. 肥養犬，以采繩嬰牽，並取亡者所乘馬、衣物、生時服飾，皆燒以送之. 特屬累犬，使護死者神靈歸乎赤山. 赤山在遼東西北數千里，如中國人以死之魂神歸泰山也. 至葬日，夜聚親舊員坐，牽犬馬曆位，或歌哭者，擲肉與之. 使二人口頌咒文，使死者魂神徑至，歷險阻，勿令橫鬼遮護，達其赤山，然後殺犬馬衣物燒之. 敬鬼神，祠天地日月星辰山川，及先大人有健名者，亦同祠以牛羊，祠畢皆燒之. 飲食必先祭. 其約法，違大人言死，盜不止死. 其相殘殺，令都落自相報，相報不止，詣大人平之，有罪者出其牛羊以贖死命，乃止. 自殺其父兄無罪. 其亡叛為大人所捕者，諸邑落不肯受，皆逐使至雍狂地. 地無山，有沙漠、流水、草木，多蝮蛇，在丁令之西南，烏孫之東北，以窮困之. 自其先為匈奴所破之後，人眾孤弱，為匈奴臣服，常歲輸牛馬羊，過時不具，輒虜其妻子. 至匈奴壹衍鞮單于時，烏丸轉強，發掘匈奴單于塚，將以報冒頓所破之恥. 壹衍鞮單于大怒，發二萬騎以擊烏丸. 大將軍霍光聞之，遣度遼將軍范明友將三萬騎出遼東追擊匈奴. 比明友兵至，匈奴已引去. 烏丸新被匈奴兵，乘其衰弊，遂進擊烏丸，斬首六千餘級，獲三王首還. 後數複犯塞，明友輒征破之. 至王莽末，並與匈奴為寇. 光武定天下，遣伏波將軍馬援將三千騎，從五原關出塞征之，無利，而殺馬千餘匹. 烏丸遂盛，鈔擊匈奴，匈奴轉徙千里，漠南地空. 建武二十五年，烏丸大人郝旦等九千餘人率眾詣闕，封其渠帥為侯王者八十餘人，使居塞內，布列遼東屬國、遼西、右北平、漁陽、廣陽、上穀、代郡、雁門、太原、朔方諸郡界，招來種人，給其衣食，置校尉以領護之，遂為漢偵備，擊匈奴、鮮卑. 至永平中，漁陽烏丸大人欽志賁帥種人叛，鮮卑還為寇害，遼東太守祭肜募殺志賁，遂破其眾. 至安帝時，漁陽、右北平、雁門烏丸率眾王無何等複與鮮卑、匈奴合，鈔略代郡、上穀、涿郡、五原，乃以大司農何熙行車騎將軍，左右羽林五營士，發緣邊七郡黎陽營兵合二萬人擊之. 匈奴降，鮮卑、烏丸各還塞外. 是後，烏丸稍複親附，拜其大人戎末廆為都尉. 至順帝時，戎末廆率將王侯咄歸、去延等從烏丸校尉耿曄出塞擊鮮卑有功，還皆拜為率眾王，賜束帛.

漢末，遼西烏丸大人丘力居，眾五千餘落，上谷烏丸大人難樓，眾九千餘落，各稱王，而遼東屬國烏丸大人蘇僕延，眾千餘落，自稱峭王，右北平烏丸大人烏延，眾八百餘落，自稱汗魯王，皆有計策勇健. 中山太守張純叛入丘力居眾中，自號彌天安定王，為三郡烏丸元帥，寇略青、徐、幽、冀四州，殺略吏民. 靈帝末，以劉虞為州牧，募胡斬純首，北州乃定. 後丘力居死，子樓班年小，從子蹋頓有武略，代立，總攝三王部，眾皆從其教令. 袁紹與公孫瓚連戰不決，蹋頓遣使詣紹求和親，助紹擊瓚，破之. 紹矯制賜蹋頓、（難）峭王、汗魯王印綬，皆以為單于. 英雄記曰：紹遣使即拜烏丸三王為單于，皆安車、華蓋、羽旄、黃屋、左纛. 版文曰：「使持節大將軍督幽、青、並領冀州牧阮鄉侯紹，承制詔遼東屬國率眾王頒下、烏丸遼西率眾王蹋頓、右北平率眾王汗盧維：乃祖慕義遷善，款塞內附，北捍玁狁，東拒濊貊，世守北陲，為百姓保障，雖時侵犯王略，命將徂征厥罪，率不旋時，悔愆變改，方之外夷，最又聰惠者也. 始有千夫長、百夫長以相統領，用能悉乃心，克有勳力於國家，稍受王侯之命. 自我王室多故，公孫瓚作難，殘夷厥土之君，以侮天慢主，是以四海之內，並執干戈以衛社稷. 三王奮氣裔土，忿奸憂國，控弦與漢兵為表裏，誠甚忠孝，朝所嘉焉. 然而虎兕長蛇，相隨塞路，王官爵命，否而無聞. 夫有勳不賞，俾勤者怠. 今遣行謁者楊林，齎單于璽綬車服，以對爾勞. 其各綏靜部落，教以謹慎，無使作凶作慝. 世複爾祀位，長為百蠻長. 厥有咎有不臧者，泯於爾祿，而喪於乃庸，可不勉乎！烏桓單于都護部眾，左右單于受其節度，他如故事. 」

後樓班大，峭王率其部眾奉樓班為單于，蹋頓為王. 然蹋頓多畫計策. 廣陽閻柔，少沒烏丸、鮮卑中，為其種所歸信. 柔乃因鮮卑眾，殺烏丸校尉邢舉代之，紹因寵慰以安北邊. 後袁尚敗奔蹋頓，憑其勢，複圖冀州. 會太祖平河北，柔帥鮮卑、烏丸歸附，遂因以柔為校尉，猶持漢使節，治廣甯如舊. 建安十一年，太祖自征蹋頓於柳城，潛軍詭道，未至百餘裏，虜乃覺. 尚與蹋頓將眾逆戰於凡城，兵馬甚盛. 太祖登高望虜陳，（柳）軍未進，觀其小動，乃擊破其眾，臨陳斬蹋頓首，死者被野. 速附丸、樓班、烏延等走遼東，遼東悉斬，傳送其首. 其餘遺迸皆降. 及幽州、並州柔所統烏丸萬餘落，悉徙其族居中國，帥從其侯王大人種眾與征伐. 由是三郡烏丸為天下名騎. 魏略曰：景初元年秋，遣幽州刺史毌丘儉率眾軍討遼東. 右北平烏丸單于寇婁敦、遼西烏丸都督率眾王護留葉，昔隨袁尚奔遼西，聞儉軍至，率眾五千餘人降. 寇婁敦遣弟（阿羅獎）〔阿羅槃〕等詣闕朝貢，封其渠帥三十餘為王，賜輿馬繒采各有差.

鮮卑魏書曰：鮮卑亦東胡之餘也，別保鮮卑山，因號焉. 其言語習俗與烏丸同. 其地東接遼水，西當西城. 常以季春大會，作樂水上，嫁女娶婦，髡頭飲宴. 其獸異於中國者，野馬、羱羊、端牛. 端牛角為弓，世謂之角端者也. 又有貂、豽、鼲子，皮毛柔蠕，故天下以為名裘. 鮮卑自為冒頓所破，遠竄遼東塞外不與餘國爭衡，未有名通於漢，而自與烏丸相接. 至光武時，南北單于更相攻伐，匈奴損耗，而鮮卑遂盛. 建武三十年，鮮卑大人於仇賁率種人詣闕朝貢，封於仇賁為王. 永平中，祭肜為遼東太守，誘賂鮮卑，使斬叛烏丸欽志賁等首，於是鮮卑自敦煌、酒泉以東邑落大人，皆詣遼東受賞賜，青、徐二人州給錢，歲二億七千萬以為常. 和帝時，鮮卑大都護校尉廆帥部眾從烏丸校尉任尚擊叛者，封校尉廆為率眾王. 殤帝延平中，鮮卑乃東入塞，殺漁陽太守張顯. 安帝時，鮮卑大人燕荔陽入朝，漢賜鮮卑王印綬，赤車參駕，止烏丸校尉所治甯下. 通胡市，築南北兩部質宮，受邑落質者二十部. 是後或反或降，或與匈奴、烏丸相攻擊. 安帝末，發緣邊步騎二萬餘人，屯列沖要. 後鮮卑八九千騎穿代郡及馬城塞入害長吏，漢遣度遼將軍鄧遵、中郎將馬續出塞追破之. 鮮卑大人烏倫、其至鞬等七千餘人詣遵降，封烏倫為王，其至鞬為侯，賜采帛. 遵去後，其至鞬複反，圍烏丸校尉於馬城，度遼將軍耿夔及幽州刺史救解之. 其至鞬遂盛，控弦數萬騎，數道入塞，趣五原（寧貊）〔曼栢〕，攻匈奴南單于，殺左奧鞬日逐王. 順帝時，複入塞，殺代郡太守. 漢遣黎陽營兵屯中山，緣邊郡兵屯塞下，調五營弩帥令教戰射，南單于將步騎萬餘人助漢擊卻之. 後烏丸校尉耿曄將率眾王出塞擊鮮卑，多斬首虜，於是鮮卑三萬餘落，詣遼東降. 匈奴及北單于遁逃後，餘種十餘萬落，詣遼東雜處，皆自號鮮卑兵. 投鹿侯從匈奴軍三年，其妻在家，有子. 投鹿侯歸，怪欲殺之. 妻言：「嘗晝行聞雷震，仰天視而電入其口，因吞之，遂妊身，十月而產，此子必有奇異，且長之. 」投鹿侯固不信. 妻乃語家，令收養焉，號檀石槐，長大勇健，智略絕眾. 年十四五，異部大人卜賁邑鈔取其外家牛羊，檀石槐策騎追擊，所向無前，悉還得所亡. 由是部落畏服，施法禁，曲直，莫敢犯者，遂推以為大人. 檀石槐既立，乃為庭於高柳北三百餘裏彈汗山啜仇水上，東西部大人皆歸焉. 兵馬甚盛，南鈔漢邊，北拒丁令，東卻夫餘，西擊烏孫，盡據匈奴故地，東西萬二千餘裏，南北七千餘裏，罔羅山川、水澤、鹽池甚廣. 漢患之，桓帝時使匈奴中郎將張奐征之，不克. 乃更遣 使者齎印綬，即封檀石槐為王，欲與和親. 檀石槐拒不肯受，寇鈔滋甚. 乃分其地為中東西三部. 從右北平以東至遼，（遼）接夫餘、貊為東部，二十餘邑，其大人曰彌加、闕機、素利、槐頭. 從右北平以西至上穀為中部，十餘邑，其大人曰柯最、闕居、慕容等，為大帥. 從上谷以西至敦煌，西接烏孫為西部，二十餘邑，其大人曰置鞬落羅、日律推演、宴荔遊等，皆為大帥，而制屬檀石槐. 至靈帝時，大鈔略幽、並二州. 緣邊諸郡，無歲不被其毒. （嘉）平六年，遣護烏丸校尉夏育，破鮮卑中郎將田晏，匈奴中郎將臧旻與南單于出雁門塞，三道並進，徑二千餘裏征之. 檀石槐帥部眾逆擊，旻等敗走，兵馬還者什一而己. 鮮卑眾日多，田畜射獵，不足給食. 後檀石槐乃案行烏侯秦水，廣袤數百里，停不流，中有魚而不能得. 聞汗人善捕魚，於是檀石槐東擊汗國，得千餘家，徙置烏侯秦水上，使捕魚以助糧. 至於今，烏侯秦水上有汗人數百戶. 檀石槐年四十五死，子和連代立. 和連材力不及父，而貪淫，斷法不平，眾叛者半. 靈帝末年數為寇鈔，攻北地，北地庶人善弩射者射中和連，和連即死. 其子騫曼小，兄子魁頭代立. 魁頭既立後，騫曼長大，與魁頭爭國，眾遂離散. 魁頭死，弟步度根代立. 自檀石槐死後，諸大人遂世相襲也. 步度根既立，眾稍衰弱，中兄扶羅韓亦別擁眾數萬為大人. 建安中，太祖定幽州，步度根與軻比能等因烏丸校尉閻柔上貢獻. 後代郡烏丸能臣氐等叛，求屬扶羅韓，扶羅韓將萬餘騎迎之. 到桑乾，氏等議，以為扶羅韓部威禁寬緩，恐不見濟，更遣人呼軻比能. 比能即將萬餘騎到，當共盟誓. 比能便於會上殺扶羅韓，扶羅韓子泄歸泥及部眾悉屬比能. 比能自以殺歸泥父，特又善遇之. 步度根由是怨比能. 文帝踐阼，田豫為烏丸校尉，持節並護鮮卑，屯昌平. 步度根遣使獻馬，帝拜為王. 後數與軻比能更相攻擊，步度根部眾稍寡弱，將其眾萬餘落保太原、雁門郡. 步度根乃使人招呼泄歸泥曰：「汝父為比能所殺，不念報仇，反屬怨家. 今雖厚待汝，是欲殺汝計也. 不如還我，我與汝是骨肉至親，豈與仇等？」由是歸泥將其部落逃歸步度根，比能追之弗及. 至黃初五年，步度根詣闕貢獻，厚加賞賜，是後一心守邊，不為寇害，而軻比能眾遂強盛. 明帝即位，務欲綏和戎狄，以息征伐，羈縻兩部而已. 至青龍元年，比能誘步度根深結和親，於是步度根將泄歸泥及部眾悉保比能，寇鈔並州，殺略吏民. 帝遣驍騎將軍秦朗征之，歸泥叛比能，將其部眾降，拜歸義王，賜幢麾、曲蓋、鼓吹，居並州如故. 步度根為比能所殺 .

軻比能本小種鮮卑，以勇健，斷法平端，不貪財物，眾推以為大人. 部落近塞，自袁紹據河北，中國人多亡叛歸之，教作兵器鎧楯，頗學文字. 故其勒禦部眾，擬則中國，出入弋獵，建立旌麾，以鼓節為進退. 建安中，因閻柔上貢獻. 太祖西征關中，田銀反河間，比能將三千餘騎隨柔擊破銀. 後代郡烏丸反，比能複助為寇害，太祖以鄢陵侯彰為驍騎將軍，北征，大破之. 比能走出塞，後複通貢獻. 延康初，比能遣使獻馬，文帝亦立比能為附義王. 黃初二年，比能出諸魏人在鮮卑者五百餘家，還居代郡. 明年，比能帥部落大人小子代郡烏丸修武盧等三千餘騎，驅牛馬七萬餘口交市，遣魏人千餘家居上穀. 後與東部鮮卑大人素利及步度根三部爭鬥，更相攻擊. 田豫和合，使不得相侵. 五年，比能複擊素利，豫帥輕騎徑進掎其後. 比能使別小帥瑣奴拒豫，豫進討，破走之，由是懷貳. 乃與輔國將軍鮮于輔書曰：「夷狄不識文字，故校尉閻柔保我於天子. 我與素利為讎，往年攻擊之，而田校尉助素利. 我臨陳使瑣奴往，聞使君來，即便引軍退. 步度根數數鈔盜，又殺我弟，而誣我以鈔盜. 我夷狄雖不知禮義，兄弟子孫受天子印綬，牛馬尚知美水草，況我有人心邪！將軍當保明我於天子. 」輔得書以聞，帝複使豫招納安慰. 比能眾遂強盛，控弦十餘萬騎. 每鈔略得財物，均平分付，一決目前，終無所私，故得眾死力，餘部大人皆敬憚之，然猶未能及檀石槐也.

太和二年，豫遣譯夏舍詣比能女婿郁築鞬部，舍為鞬所殺. 其秋，豫將西部鮮卑蒲頭、泄歸泥出塞討鬱築鞬，大破之. 還至馬城，比能自將三萬騎圍豫七日. 上谷太守閻志，柔之弟也，素為鮮卑所信. 志往解喻，即解圍去. 後幽州刺史王雄並領校尉，撫以恩信. 比能數款塞，詣州奉貢獻. 至青龍元年，比能誘納步度根，使叛並州，與結和親，自勒萬騎迎其累重於陘北. 並州刺史畢軌遣將軍蘇尚、董弼等擊之，比能遣子將騎與尚等會戰於樓煩，臨陳害尚、弼. 至三年中，雄遣勇士韓龍刺殺比能，更立其弟.

素利、彌加、厥機皆為大人，在遼西、右北平、漁陽塞外，道遠初不為邊患，然其種眾多於比能. 建安中，因閻柔上貢獻，通市，太祖皆表寵以為王. 厥機死，又立其子沙末汗為親漢王. 延康初，又各遣使獻馬. 文帝立素利、彌加為歸義王. 素利與比能更相攻擊. 太和二年，素利死. 子小，以弟成律歸為王，代攝其眾.

書稱「東漸於海，西被於流沙」. 其九服之制，可得而言也. 然荒域之外，重譯而至，非足跡車軌所及，未有知其國俗殊方者也. 自虞暨周，西戎有白環之獻，東夷有肅慎之貢，皆曠世而至，其遐遠也如此. 及漢氏遣張騫使西域，窮河源，經歷諸國，遂置都護以總領之，然後西域之事具存，故史官得詳載焉. 魏興，西域雖不能盡至，其大國龜茲、于寘、康居、烏孫、疏勒、月氏、鄯善、車師之屬，無歲不奉朝貢，略如漢氏故事. 而公孫淵仍父祖三世有遼東，天子為其絕域，委以海外之事，遂隔斷東夷，不得通於諸夏. 景初中，大興師旅，誅淵，又潛軍浮海，收樂浪、帶方之郡，而後海表謐然，東夷屈服. 其後高句麗背叛，又遣偏師致討，窮追極遠，逾烏丸、骨都，過沃沮，踐肅慎之庭，東臨大海. 長老說有異面之人，近日之所出，遂周觀諸國，采其法俗，小大區別，各有名號，可得詳紀. 雖夷狄之邦，而俎豆之象存. 中國失禮，求之四夷，猶信. 故撰次其國，列其同異，以接前史之所未備焉.

夫餘在長城之北，去玄菟千里，南與高句麗，東與挹婁，西與鮮卑接，北有弱水，方可二千里. 戶八萬，其民土著，有宮室、倉庫、牢獄. 多山陵、廣澤，於東夷之域最平敞. 土地宜五穀，不生五果. 其人粗大，性強勇謹厚，不寇鈔. 國有君王，皆以六畜名官，有馬加、牛加、豬加、狗加、大使、大使者、使者. 邑落有豪民，名下戶皆為奴僕. 諸加別主四出，道大者主數千家，小者數百家. 食飲皆用俎豆，會同、拜爵、洗爵，揖讓升降. 以殷正月祭天，國中大會，連日飲食歌舞，名曰迎鼓，於是時斷刑獄，解囚徒. 在國衣尚白，白布大袂，袍、袴，履革鞜. 出國則尚繒繡錦罽，大人加狐狸、狖白、黑貂之裘，以金銀飾帽. 譯人傳辭，皆跪，手據地竊語. 用刑嚴急，殺人者死，沒其家人為奴婢. 竊盜一責十二. 男女淫，婦人妒，皆殺之. 尤憎妒，已殺，屍之國南山上，至腐爛. 女家欲得，輸牛馬乃與之. 兄死妻嫂，與匈奴同俗. 其國善養牲，出名馬、赤玉、貂狖、美珠. 珠大者如酸棗. 以弓矢刀矛為兵，家家自有鎧仗. 國之耆老自說古之亡人. 作城柵皆員，有似牢獄. 行道晝夜無老幼皆歌，通日聲不絕. 有軍事亦祭天，殺牛觀蹄以占吉凶，蹄解者為凶，合者為吉. 有敵，諸加自戰，下戶俱擔糧飲食之. 其死，夏月皆用冰. 殺人徇葬，多者百數. 厚葬，有槨無棺. 魏略曰：其俗停喪五月，以久為榮. 其祭亡者，有生有熟. 喪主不欲速而他人強之，常諍引以此為節. 其居喪，男女皆純白，婦人著布面衣，去環珮，大體與中國相仿佛也.

夫餘本屬玄菟. 漢末，公孫度雄張海東，威服外夷，夫餘王尉仇台更屬遼東. 時句麗、鮮卑強，度以夫餘在二虜之間，妻以宗女. 尉仇台死，簡位居立. 無適子，有孽子麻餘. 位居死，諸加共立麻餘. 牛加兄子名位居，為大使，輕財善施，國人附之，歲歲遣使詣京都貢獻. 正始中，幽州刺史毌兵儉討句麗，遣玄菟太守王頎詣夫餘，位居遣大加郊迎，供軍糧. 季父牛加有二心，位居殺季父父子，籍沒財物，遣使簿斂送官. 舊夫餘俗，水旱不調，五穀不熟，輒歸咎於王，或言當易，或言當殺. 麻餘死，其子依慮年六歲，立以為王. 漢時，夫餘王葬用玉匣，常豫以付玄菟郡，王死則迎取以葬. 公孫淵伏誅，玄菟庫猶有玉匣一具. 今夫餘庫有玉璧、珪、瓚數代之物，傳世以為寶，耆老言先代之所賜也. 魏略曰：其國殷富，自先世以來，未嘗破壞. 其印文言「濊王之印」，國有故城名濊城，蓋本濊貊之地，而夫餘王其中，自謂「亡人」，抑有（似）也. 魏略曰：舊志又言，昔北方有高離之國者，其王者侍婢有身，王欲殺之，婢雲：「有氣如雞子來下，我故有身. 」後生子，王捐之於溷中，豬以喙噓之，徙至馬閑，馬以氣噓之，不死. 王疑以為天子也，乃令其母收畜之，名曰東明，常令牧馬. 東明善射，王恐奪其國也，欲殺之. 東明走，南至施掩水，以弓擊水，魚鱉浮為橋，東明得度，魚鱉乃解散，追兵不得渡. 東明因都王夫餘之地.

高句麗在遼東之東千里，南與朝鮮、濊貊，東與沃沮，北與夫餘接. 都於丸都之下，方可二千里，戶三萬. 多大山深谷，無原澤. 隨山谷以為居，食澗水. 無良田，雖力佃作，不足以實口腹. 其俗節食，好治宮室，於所居之左右立大屋，祭鬼神，又祀靈星、社稷. 其人性凶急，善寇鈔. 其國有王，其官有相加、對盧、沛者、古雛加、主簿、優台丞、使者、皁衣先人，尊卑各有等級. 東夷舊語以為夫餘別種，言語諸事，多與夫餘同，其性氣衣服有異. 本有五族，有涓奴部、絕奴部、順奴部、灌奴部、桂婁部. 本涓奴部為王，稍微弱，今桂婁部代之. 漢時賜鼓吹技人，常從玄菟郡受朝服衣幘，高句麗令主其名籍. 後稍驕恣，不復詣郡，於東界築小城，置朝服衣幘其中，歲時來取之，今胡猶名此城為幘溝漊. 溝漊者，句麗名城也. 其置官，有對盧則不置沛者，有沛者則不置對盧. 王之宗族，其大加皆稱古雛加. 涓奴部本國主，今雖不為王，適統大人，得稱古雛加，亦得立宗廟，祠靈星、社稷. 絕奴部世與王婚，加古雛之號. 諸大加亦自置使者、皁衣先人，名皆達於王，如卿大夫之家臣，會同坐起，不得與王家使者、皁衣先人同列. 其國中大家不佃作，坐食者萬餘口，下戶遠擔米糧魚鹽供給之. 其民喜歌舞，國中邑落，暮夜男女群聚，相就歌戲. 無大倉庫，家家自有小倉，名之為桴京. 其人絜清自喜，喜藏釀. 跪拜申一腳，與夫餘異，行步皆走. 以十月祭天，國中大會，名曰東盟. 其公會，衣服皆錦繡金銀以自飾. 大加主簿頭著幘，如幘而無餘，其小加著折風，形如弁. 其國東有大穴，名隧穴，十月國中大會，迎隧神還于國東上祭之，置木隧於神坐. 無牢獄，有罪諸加評議，便殺之，沒入妻子為奴婢. 其俗作婚姻，言語已定，女家作小屋於大屋後，名婿屋，婿暮至女家戶外，自名跪拜，乞得就女宿，如是者再三，女父母乃聽使就小屋中宿，傍頓錢帛，至生子已長大，乃將婦歸家. 其俗淫. 男女已嫁娶，便稍作送終之衣. 厚葬，金銀財幣，盡於送死，積石為封，列種松柏. 其馬皆小，便登山. 國人有氣力，習戰鬥，沃沮、東濊皆屬焉. 又有小水貊. 句麗作國，依大水而居，西安平縣北有小水，南流入海，句麗別種依小水作國，因名之為小水貊，出好弓，所謂貊弓是也.

王莽初發高句麗兵以伐胡，不欲行，強迫遣之，皆亡出塞為寇盜. 遼西大尹田譚追擊之，為所殺. 州郡縣歸咎于句麗侯騊，嚴尤奏言：「貊人犯法，罪不起於騊，且宜安慰. 今猥被之大罪，恐其遂反. 」莽不聽，詔尤擊之. 尤誘期句麗侯騊至而斬之，傳送其首詣長安. 莽大悅，佈告天下，更名高句麗為下句麗. 當此時為侯國，漢光武帝八年，高句麗王遣使朝貢，始見稱王.

至殤、安之間，句麗王宮數寇遼東，更屬玄菟. 遼東太守蔡風、玄菟太守姚光以宮為二郡害，興師伐之. 宮詐降請和，二郡不進. 宮密遣軍攻玄菟，焚燒候城，入遼隧，殺吏民. 後宮複犯遼東，蔡風輕將吏士追討之，軍敗沒.

宮死，子伯固立. 順、桓之間，複犯遼東，寇新安、居鄉，又攻西安平，於道上殺帶方令，略得樂浪太守妻子. 靈帝建寧二年，玄菟太守耿臨討之，斬首虜數百級，伯固降，屬遼東. （嘉）平中，伯固乞屬玄菟. 公孫度之雄海東也，伯固遣大加優居、主簿然人等助度擊富山賊，破之.

伯固死，有二子，長子拔奇，小子伊夷模. 拔奇不肖，國人便共立伊夷模為王. 自伯固時，數寇遼東，又受亡胡五百餘家. 建安中，公孫康出軍擊之，破其國，焚燒邑落. 拔奇怨為兄而不得立，與涓奴加各將下戶三萬餘口詣康降，還住沸流水. 降胡亦叛伊夷模，伊夷模更作新國，今日所在是也. 拔奇遂往遼東，有子留句麗國，今古雛加駮位居是也. 其後複擊玄菟，玄菟與遼東合擊，大破之.

伊夷模無子，淫灌奴部，生子名位宮. 伊夷模死，立以為王，今句麗王宮是也. 其曾祖名宮，生能開目視，其國人惡之，及長大，果凶虐，數寇鈔，國見殘破. 今王生墮地，亦能開目視人. 句麗呼相似為位，似其祖，故名之為位宮. 位宮有力勇，便鞍馬，善獵射. 景初二年，太尉司馬王率眾討公孫淵，宮遣主簿大加將數千人助軍. 正始三年，宮寇西安平，其五年，為幽州刺吏毌丘儉所破. 語在儉傳.

東沃沮在高句麗蓋馬大山之東，濱大海而居. 其地形東北狹，西南長，可千里，北與挹婁、夫餘，南與濊貊接. 戶五千，無大君王，世世邑落，各有長帥. 其言語與句麗大同，時時小異. 漢初，燕亡人衛滿王朝鮮，時沃沮皆屬焉. 漢武帝元封二年，伐朝鮮，殺滿孫右渠，分其地為四郡，以沃沮城為玄菟郡. 後為夷貊所侵，徙郡句麗西北，今所謂玄菟故府是也. 沃沮還屬樂浪. 漢以土地廣遠，在單單大領之東，分置東部都尉，治不耐城，別主領東七縣，時沃沮亦皆為縣. 漢（光）武六年，省邊郡，都尉由此罷. 其後皆以其縣中渠帥為縣侯，不耐、華麗、沃沮諸縣皆為侯國. 夷狄更相攻伐，唯不耐濊侯至今猶置功曹、主簿諸曹，皆濊民作之. 沃沮諸邑落渠帥，皆自稱三老，則故縣國之制也. 國小，迫於大國之間，遂臣屬句麗. 句麗複置其中大人為使者，使相主領，又使大加統責其租稅，貊布、魚、鹽、海中食物，千里擔負致之，又送其美女以為婢妾，遇之如奴僕.

其土地肥美，背山向海，宜五穀，善田種. 人性質直強勇，少牛馬，便持矛步戰. 食飲居處，衣服禮節，有似句麗. 魏略曰：其嫁娶之法，女年十歲，已相設許. 婿家迎之，長養以為婦. 至成人，更還女家. 女家責錢，錢畢，乃複還婿. 其葬作大木槨，長十餘丈，開一頭作戶. 新死者皆假埋之，才使覆形，皮肉盡，乃取骨置槨中. 舉家皆共一槨，刻木如生形，隨死者為數. 又有瓦钅曆，置米其中，編縣之於槨戶邊.

毌丘儉討句麗，句麗王宮奔沃沮，遂進師擊之. 沃沮邑落皆破之，斬獲首虜三千餘級，宮奔北沃沮. 北沃沮一名置溝婁，去南沃沮八百餘裏，其俗南北皆同，與挹婁接. 挹婁喜乘船寇鈔，北沃沮畏之，夏月恆在山岩深穴中為守備，冬月冰凍，船道不通，乃下居村落. 王頎別遣追討宮，盡其東界. 問其耆老「海東複有人不」？耆老言國人嘗乘船捕魚，遭風見吹數十日，東得一島，上有人，言語不相曉，其俗常以七月取童女沈海. 又言有一國亦在海中，純女無男. 又說得一布衣，從海中浮出，其身如中（國）人衣，其兩袖長三丈. 又得一破船，隨波出在海岸邊，有一人項中複有面，生得之，與語不相通，不食而死. 其域皆在沃沮東大海中.

挹婁在夫餘東北千餘裏，濱大海，南與北沃沮接，未知其北所極. 其土地多山險. 其人形似夫餘，言語不與夫餘、句麗同. 有五穀、牛、馬、麻布. 人多勇力. 無大君長，邑落各有大人. 處山林之間，常穴居，大家深九梯，以多為好. 土氣寒，劇於夫餘. 其俗好養豬，食其肉，衣其皮. 冬以豬膏塗身，厚數分，以禦風寒. 夏則裸袒，以尺布隱其前後，以蔽形體. 其人不絜，作溷在中央，人圍其表居. 其弓長四尺，力如弩，矢用楛，長尺八寸，青石為鏃，古之肅慎氏之國也. 善射，射人皆入（因）. 矢施毒，人中皆死. 出赤玉，好貂，今所謂挹婁貂是也. 自漢已來，臣屬夫餘，夫餘責其租賦重，以黃初中叛之. 夫餘數伐之，其人眾雖少，所在山險，鄰國人畏其弓矢，卒不能服也. 其國便乘船寇盜，鄰國患之. 東夷飲食類皆用俎豆，唯挹婁不，法俗最無綱紀也.

濊南與辰韓，北與高句麗、沃沮接，東窮大海，今朝鮮之東皆其地也. 戶二萬. 昔箕子既適朝鮮，作八條之教以教之，無門戶之閉而民不為盜. 其後四十餘世，朝鮮侯（淮）僭號稱王. 陳勝等起，天下叛秦，燕、齊、趙民避地朝鮮數萬口. 燕人衛滿，魋結夷服，複來王之. 漢武帝伐滅朝鮮，分其地為四郡. 自是之後，胡、漢稍別. 無大君長，自漢已來，其官有侯邑君、三老，統主下戶. 其耆老舊自謂與句麗同種. 其人性願愨，少嗜欲，有廉恥，不請（句麗）. 言語法俗大抵與句麗同，衣服有異. 男女衣皆著曲領，男子擊銀花廣數寸以為飾. 自單單大山領以西屬樂浪，自領以東七縣，都尉主之，皆以濊為民. 後省都尉，封其渠帥為侯，今不耐濊皆其種也. 漢末更屬句麗. 其俗重山川，山川各有部分，不得妄相涉入. 同姓不婚. 多忌諱，疾病死亡輒損棄舊宅，更作新居. 有麻布，蠶桑作綿. 曉候星宿，豫知年歲豐約. 不以誅玉為寶. 常用十月節祭天，晝夜飲酒歌舞，名之為舞天，又祭虎以為神. 其邑落相侵犯，輒相罰責生口牛馬，名之為責禍. 殺人者償死. 少寇盜. 作矛長三丈，或數人共持之，能步戰. 樂浪檀弓出其地. 其海出班魚皮，土地饒文豹，又出果下馬，漢桓時獻之. 臣松之按：果下馬高三尺，乘之可於果樹下行，故謂之果下. 見博物志、魏都賦.

正始六年，樂浪太守劉茂、帶方太守弓遵以領東濊屬句麗，興師伐之，不耐侯等舉邑降. 其八年，詣闕朝貢，詔更拜不耐濊王. 居處雜在民間，四時詣郡朝謁. 二郡有軍征賦調，供給役使，遇之如民.

韓在帶方之南，東西以海為限，南與倭接，方可四千里. 有三種，一曰馬韓，二曰辰韓，三曰弁韓. 辰韓者，古之辰國也. 馬韓在西. 其民土著，種植，知蠶桑，作綿布. 各有長帥，大者自名為臣智，其次為邑借，散在山海間，無城郭. 有爰襄國、牟水國、桑外國、小石索國、大石索國、優休牟涿國、臣濆沽國、伯濟國、速盧不斯國、日華國、古誕者國、古離國、怒藍國、月支國、咨離牟盧國、素謂乾國、古爰國、莫盧國、卑離國、占離卑國、臣釁國、支侵國、狗盧國、卑彌國、監奚卑離國、古蒲國、致利鞠國、冉路國、兒林國、駟盧國、內卑離國、感奚國、萬盧國、辟卑離國、臼斯烏旦國、一離國、不彌國、支半國、狗素國、捷盧國、牟盧卑離國、臣蘇塗國、莫盧國、古臘國、臨素半國、臣雲新國、如來卑離國、楚山塗卑離國、一難國、狗奚國、不雲國、不斯濆邪國、爰池國、乾馬國、楚離國，凡五十餘國. 大國萬餘家，小國數千家，總十餘萬戶. 辰王治月支國. 臣智或加優呼臣雲遣支報安邪踧支濆臣離兒不例拘邪秦支廉之號. 其官有魏率善、邑君、歸義侯、中郎將、都尉、伯長.

侯准既僭號稱王，為燕亡人衛滿所攻奪，魏略曰：昔箕子之後朝鮮侯，見周衰，燕自尊為王，欲東略地，朝鮮侯亦自稱為王，欲興兵逆擊燕以尊周室. 其大夫禮諫之，乃止. 使禮西說燕，燕止之，不攻. 後子孫稍驕虐，燕乃遣將秦開攻其西方，取地二千餘裏，至滿番汗為界，朝鮮遂弱. 及秦並天下，使蒙恬築長城，到遼東. 時朝鮮王否立，畏秦襲之，略服屬秦，不肯朝會. 否死，其子准立. 二十餘年而陳、項起，天下亂，燕、齊、趙民愁苦，稍稍亡往准，准乃置之於西方. 及漢以盧綰為燕王，朝鮮與燕界於浿水. 及綰反，入匈奴，燕人衛滿亡命，為胡服，東度浿水，詣准降，說准求居西界，（故）中國亡命為朝鮮籓屏. 准信寵之，拜為博士，賜以圭，封之百里，令守西邊. 滿誘亡黨，眾稍多，乃詐遣人告准，言漢兵十道至，求入宿衛，遂還攻准. 准與滿戰，不敵也. 將其左右宮人走入海，居韓地，自號韓王. 魏略曰：其子及親留在國者，因冒姓韓氏. 准王海中，不與朝鮮相往來. 其後絕滅，今韓人猶有奉其祭祀者. 漢時屬樂浪郡，四時朝謁. 魏略曰：初，右渠未破時，朝鮮相曆谿卿以諫右渠不用，東之辰國，時民隨出居者二千餘戶，亦與朝鮮貢蕃不相往來. 至王莽地皇時，廉斯鑡為辰韓右渠帥，聞樂浪土地美，人民饒樂，亡欲來降. 出其邑落，見田中驅雀男子一人，其語非韓人. 問之，男子曰：「我等漢人，名戶來，我等輩千五百人伐材木，為韓所擊得，皆斷發為奴，積三年矣. 」鑡曰：「我當降漢樂浪，汝欲去不？」戶來曰：「可. 」（辰）鑡因將戶來（來）出詣含資縣，縣言郡，郡即以鑡為譯，從芩中乘大船入辰韓，逆取戶來. 降伴輩尚得千人，其五百人已死. 鑡時曉謂辰韓：「汝還五百人. 若不者，樂浪當遣萬兵乘船來擊汝. 」辰韓曰：「五百人已死，我當出贖直耳. 」乃出辰韓萬五千人，弁韓布萬五千匹，鑡收取直還. 郡表鑡功義，賜冠幘、田宅，子孫數世，至安帝延光四年時，故受複除.

桓、靈之末，韓濊強盛，郡縣不能制，民多流入韓國. 建安中，公孫康分屯有縣以南荒地為帶方郡，遣公孫模、張敞等收集遺民，興兵伐韓濊，舊民稍出，是後倭韓遂屬帶方. 景初中，明帝密遣帶方太守劉昕、樂浪太守鮮于嗣越海定二郡，諸韓國臣智加賜邑君印綬，其次與邑長. 其俗好衣幘，下戶詣郡朝謁，皆假衣幘，自服印綬衣幘千有餘人. 部從事吳林以樂浪本統韓國，分割辰韓八國以與樂浪，吏譯轉有異同，臣智激韓忿，攻帶方郡崎離營. 時太守弓遵、樂浪太守劉茂興兵伐之，遵戰死，二郡遂滅韓.

其俗少綱紀，國邑雖有主帥，邑落雜居，不能善相制禦. 無跪拜之禮. 居處作草屋土室，形如塚，其戶在上，舉家共在中，無長幼男女之別. 其葬有槨無棺，不知乘牛馬，牛馬盡於送死. 以瓔珠為財寶，或以綴衣為飾，或以縣頸垂耳，不以金銀錦繡為珍. 其人性強勇，魁頭露紒，如炅兵，衣布袍，足履革蹻蹋. 其國中有所為及官家使築城郭，諸年少勇健者，皆鑿脊皮，以大繩貫之，又以丈許木鍤之，通日嚾呼作力，不以為痛，既以勸作，且以為健. 常以五月下種訖，祭鬼神，群聚歌舞，飲酒晝夜無休. 其舞，數十人俱起相隨，踏地低昂，手足相應，節奏有似鐸舞. 十月農功畢，亦複如之. 信鬼神，國邑各立一人主祭天神，名之天君. 又諸國各有別邑. 名之為蘇塗. 立大木，縣鈴鼓，事鬼神. 諸亡逃至其中，皆不還之，好作賊. 其立蘇塗之義，有似浮屠，而所行善惡有異. 其北方近郡諸國差曉禮俗，其遠處直如囚徒奴婢相聚. 無他珍寶. 禽獸草木略與中國同. 出大栗，大如梨. 又出細尾雞，其尾皆長五尺餘. 其男子時時有文身. 又有州胡在馬韓之西海中大島上，其人差短小，言語不與韓同，皆髡頭如鮮卑，但衣韋，好養牛及豬. 其衣有上無下，略如裸勢. 乘船往來，巿買韓中.

辰韓在馬韓之東，其耆老傳世，自言古之亡人避秦役來適韓國，馬韓割其東界地與之. 有城柵. 其言語不與馬韓同，名國為邦，弓為弧，賊為寇，行酒為行觴. 相呼皆為徒，有似秦人，非但燕、齊之名物也. 名樂浪人為阿殘；東方人名我為阿，謂樂浪人本其殘餘人. 今有名之為秦韓者. 始有六國，稍分為十二國.

弁辰亦十二國，又有諸小別邑，各有渠帥，大者名臣智，其次有險側，次有樊濊，次有殺奚，次有邑借. 有已柢國、不斯國、弁辰彌離彌凍國、弁辰接塗國、勤耆國、難彌離彌凍國、弁辰古資彌凍國、弁辰古淳是國、冉奚國、弁辰半路國、弁樂奴國、軍彌國（弁軍彌國）、弁辰彌烏邪馬國、如湛國、弁辰甘路國、戶路國、州鮮國（馬延國）、弁辰狗邪國、弁辰走漕馬國、弁辰安邪國（馬延國）、弁辰瀆盧國、斯盧國、優由國. 弁、辰韓合二十四國，大國四五千家，小國六七百家，總四五萬戶. 其十二國屬辰王. 辰王常用馬韓人作之，世世相繼. 辰王不得自立為王. 魏略曰：明其為流移之人，故為馬韓所制. 土地肥美，宜種五穀及稻，曉蠶桑，作縑布，乘駕牛馬. 嫁娶禮俗，男女有別. 以大鳥羽送死，其意欲使死者飛揚. 魏略曰：其國作屋，橫累木為之，有似牢獄也. 國出鐵，韓、濊、倭皆從取之. 諸巿買皆用鐵，如中國用錢，又以供給二郡. 俗喜歌舞飲酒. 有瑟，其形似築，彈之亦有音曲. 兒生，便以石厭其頭，欲其褊. 今辰韓人皆褊頭. 男女近倭，亦文身. 便步戰，兵仗與馬韓同. 其俗，行者相逢，皆住讓路.

弁辰與辰韓雜居，亦有城郭. 衣服居處與辰韓同. 言語法俗相似，祠祭鬼神有異，施灶皆在戶西. 其瀆盧國與倭接界. 十二國亦有王，其人形皆大. 衣服絜清，長髮. 亦作廣幅細布. 法俗特嚴峻.

倭人在帶方東南大海之中，依山島為國邑. 舊百餘國，漢時有朝見者，今使譯所通三十國. 從郡至倭，循海岸水行，曆韓國，乍南乍東，到其北岸狗邪韓國，七千餘裏，始度一海，千餘裏至對馬國. 其大官曰卑狗，副曰卑奴母離. 所居絕島，方可四百餘裏，土地山險，多深林，道路如禽鹿徑. 有千餘戶，無良田，食海物自活，乖船南北巿糴. 又南渡一海千餘裏，名曰瀚海，至一大國，官亦曰卑狗，副曰卑奴母離. 方可三百里，多竹木叢林，有三千許家，差有田地，耕田猶不足食，亦南北巿糴. 又渡一海，千餘裏至末盧國，有四千餘戶，濱山海居，草木茂盛，行不見前人. 好捕魚鰒，水無深淺，皆沈沒取之. 東南陸行五百里，到伊都國，官曰爾支，副曰泄謨觚、柄渠觚. 有千餘戶，世有王，皆統屬女王國，郡使往來常所駐. 東南至奴國百里，官曰兕馬觚，副曰卑奴母離，有二萬餘戶. 東行至不彌國百里，官曰多模，副曰卑奴母離，有千餘家. 南至投馬國，水行二十日，官曰彌彌，副曰彌彌那利，可五萬餘戶. 南至邪馬壹國，女王之所都，水行十日，陸行一月. 官有伊支馬，次曰彌馬升，次曰彌馬獲支，次曰奴佳鞮，可七萬餘戶. 自女王國以北，其戶數道裏可得略載，其餘旁國遠絕，不可得詳. 次有斯馬國，次有已百支國，次有伊邪國，次有都支國，次有彌奴國，次有好古都國，次有不呼國，次有姐奴國，次有對蘇國，次有蘇奴國，次有呼邑國，次有華奴蘇奴國，次有鬼國，次有為吾國，次有鬼奴國，次有邪馬國，次有躬臣國，次有巴厘國，次有支惟國，次有烏奴國，次有奴國，此女王境界所盡. 其南有狗奴國，男子為王，其官有狗古智卑狗，不屬女王. 自郡至女王國萬二千餘裏.

男子無大小皆黥面文身. 自古以來，其使詣中國，皆自稱大夫. 夏後少康之子封於會稽，斷發文身以避蛟龍之害. 今倭水人好沈沒捕魚蛤，文身亦以厭大魚水禽，後稍以為飾. 諸國文身各異，或左或右，或大或小，尊卑有差. 計其道裏，當在會稽、東冶之東. 其風俗不淫，男子皆露紒，以木綿招頭. 其衣橫幅，但結束相連，略無縫. 婦人被發屈紒，作衣如單被，穿其中央，貫頭衣之. 種禾稻、紵麻，蠶桑、緝績，出細紵、縑綿. 其地無牛馬虎豹羊鵲. 兵用矛、楯、木弓. 木弓短下長上，竹箭或鐵鏃或骨鏃，所有無與儋耳、硃崖同. 倭地溫暖，冬夏食生菜，皆徒跣. 有屋室，父母兄弟臥息異處，以硃丹塗其身體，如中國用粉也. 食飲用籩豆，手食. 其死，有棺無槨，封土作塚. 始死停喪十餘日，當時不食肉，喪主哭泣，他人就歌舞飲酒. 已葬，舉家詣水中澡浴，以如練沐. 其行來渡海詣中國，恆使一人，不梳頭，不去蟣虱，衣服垢汙，不食肉，不近婦人，如喪人，名之為持衰. 若行者吉善，共顧其生口財物；若有疾病，遭暴害，便欲殺之，謂其持衰不謹. 出真珠、青玉. 其山有丹，其木有柟、杼、豫樟、楺櫪、投橿、烏號、楓香，其竹筱簳、桃支. 有薑、橘、椒、蘘荷，不知以為滋味. 有獮猴、黑雉. 其俗舉事行來，有所雲為，輒灼骨而蔔，以占吉凶，先告所蔔，其辭如令龜法，視火坼占兆. 其會同坐起，父子男女無別，人性嗜酒. 魏略曰：其俗不知正歲四節，但計春耕秋收為年紀. 見大人所敬，但搏手以當跪拜. 其人壽考，或百年，或八九十年. 其俗，國大人皆四五婦，下戶或二三婦. 婦人不淫，不妒忌. 不盜竊，少諍訟. 其犯法，輕者沒其妻子，重者滅其門戶. 及宗族尊卑，各有差序，足相臣服. 收租賦. 有邸閣國，國有市，交易有無，使大倭監之. 自女王國以北，特置一大率，檢察諸國，諸國畏憚之. 常治伊都國，於國中有如刺史. 王遣使詣京都、帶方郡、諸韓國，及郡使倭國，皆臨津搜露，傳送文書賜遺之物詣女王，不得差錯. 下戶與大人相逢道路，逡巡入草. 傳辭說事，或蹲或跪，兩手據地，為之恭敬. 對應聲曰噫，比如然諾.

其國本亦以男子為王，住七八十年，倭國亂，相攻伐歷年，乃共立一女子為王，名曰卑彌呼，事鬼道，能惑眾，年已長大，無夫婿，有男弟佐治國. 自為王以來，少有見者. 以婢千人自侍，唯有男子一人給飲食，傳辭出入. 居處宮室樓觀，城柵嚴設，常有人持兵守衛.

女王國東渡海千餘裏，複有國，皆倭種. 又有侏儒國在其南，人長三四尺，去女王四千餘裏. 又有裸國、黑齒國複在其東南，船行一年可至. 參問倭地，絕在海中洲島之上，或絕或連，周旋可五千餘裏.

景初二年六月，倭女王遣大夫難升米等詣郡，求詣天子朝獻，太守劉夏遣吏將送詣京都. 其年十二月，詔書報倭女王曰：「制詔親魏倭王卑彌呼：帶方太守劉夏遣使送汝大夫難升米、次使都巿牛利奉汝所獻男生口四人，女生口六人、班布二匹二丈，以到. 汝所在逾遠，乃遣使貢獻，是汝之忠孝，我甚哀汝. 今以汝為親魏倭王，假金印紫綬，裝封付帶方太守假授汝. 其綏撫種人，勉為孝順. 汝來使難升米、牛利涉遠，道路勤勞，今以難升米為率善中郎將，牛利為率善校尉，假銀印青綬，引見勞賜遣還. 今以絳地交龍錦五匹、臣松之以為地應為綈，漢文帝著皁衣謂之弋綈是也. 此字不體，非魏朝之失，則傳寫者誤也. 絳地縐粟罽十張、蒨絳五十匹、紺青五十匹，答汝所獻貢直. 又特賜汝紺地句文錦三匹、細班華罽五張、白絹五十匹、金八兩、五尺刀二口、銅鏡百枚、真珠、鉛丹各五十斤，皆裝封付難升米、牛利還到錄受. 悉可以示汝國中人，使知國家哀汝，故鄭重賜汝好物也. 」

正治元年，太守弓遵遣建中校尉梯俊等奉詔書印綬詣倭國，拜假倭王，並齎詔賜金、帛、錦罽、刀、鏡、采物，倭王因使上表答謝恩詔. 其四年，倭王複遣使大夫伊聲耆、掖邪狗等八人，上獻生口、倭錦、絳青縑、綿衣、帛布、丹木、犬付、短弓矢. 掖邪狗等壹拜率善中郎將印綬. 其六年，詔賜倭難升米黃幢，付郡假授. 其八年，太守王頎到官. 倭女王卑彌呼與狗奴國男王卑彌弓呼素不和，遣倭載斯、烏越等詣郡說相攻擊狀. 遣塞曹掾史張政等因齎詔書、黃幢，拜假難升米為檄告喻之. 卑彌呼以死，大作塚，徑百餘步，徇葬者奴婢百餘人. 更立男王，國中不服，更相誅殺，當時殺千餘人. 複立卑彌呼宗女壹與，年十三為王，國中遂定. 政等以檄告喻壹與，壹與遣倭大夫率善中郎將掖邪狗等二十人送政等還，因詣台，獻上男女生口三十人，貢白珠五千，孔青大句珠二枚，異文雜錦二十匹.

評曰：史、漢著朝鮮、兩越，東京撰錄西羌. 魏世匈奴遂衰，更有烏丸、鮮卑，爰及東夷，使譯時通，記述隨事，豈常也哉！魏略西戎傳曰：氐人有王，所從來久矣. 自漢開益州，置武都郡，排其種人，分竄山谷間，或在福祿，或在汧、隴左右. 其種非一，稱槃瓠之後，或號青氐，或號白氐，或號蚺氐，此蓋蟲之類而處中國，人即其服色而名之也. 其自相號曰盍稚，各有王侯，多受中國封拜. 近去建安中，興國氐王阿貴、白項氐王千萬各有部落萬餘，至十六年，從馬超為亂. 超破之後，阿貴為夏侯淵所攻滅，千萬西南入蜀，其部落不能去，皆降. 國家分徙其前後兩端者，置扶風、美陽，今之安夷、撫夷二部護軍所典是也. 其（太）守善，分留天水、南安界，今之廣魏郡所守是也. 其俗，語不與中國同，及羌雜胡同，各自有姓，姓如中國之姓矣. 其衣服尚青絳. 俗能織布，善田種，畜養豕牛馬驢騾. 其婦人嫁時著衽露，其緣飾之制有似羌，衽露有似中國袍. 皆編發. 多知中國語，由與中國錯居故也. 其自還種落間，則自氐語. 其嫁娶有似於羌，此蓋乃昔所謂西戎在於街、冀、豲道者也. 今雖都統於郡國，然故自有王侯在其虛落間. 又故武都地陰平街左右，亦有萬餘落. 貲虜，本匈奴也，匈奴名奴婢為貲. 始建武時，匈奴衰，分去其奴婢，亡匿在金城、武威、酒泉北黑水、西河東西，畜牧逐水草，鈔盜涼州，部落稍多，有數萬，不與東部鮮卑同也. 其種非一，有大胡，有丁令，或頗有羌雜處，由本亡奴婢故也. 當漢、魏之際，其大人有檀柘，死後，其枝大人南近在廣魏、令居界，有禿瑰來數反，為涼州所殺. 今有劭提，或降來，或遁去，常為西州道路患也. 敦煌西域之南山中，從婼羌西至蔥領數千里，有月氏餘種蔥茈羌、白馬、黃牛羌，各有酋豪，北與諸國接，不知其道裏廣狹. 傳聞黃牛羌各有種類，孕身六月生，南與白馬羌鄰. 西域諸國，漢初開其道，時有三十六，後分為五十餘. 從建武以來，更相吞滅，於今有二十道. 從敦煌玉門關入西域，前有二道，今有三道. 從玉門關西出，經婼羌轉西，越蔥領，經縣度，入大月氏，為南道. 從玉門關西出，發都護井，回三隴沙北頭，經居盧倉，從沙西井轉西北，過龍堆，到故樓蘭，轉西詣龜茲，至蔥領，為中道. 從玉門關西北出，經橫坑，辟三隴沙及龍堆，出五船北，到車師界戊己校尉所治高昌，轉西與中道合龜茲，為新道. 凡西域所出，有前史已具詳，今故略說. 南道西行，且志國、小宛國、精絕國、樓蘭國皆並屬鄯善也. 戎盧國、扞彌國、渠勒國、（穴山國）〔皮山國〕皆並屬於 寘. 罽賓國、大夏國、高附國、天竺國皆並屬大月氏. 臨兒國，浮屠經雲其國王生浮屠. 浮屠，太子也. 父曰屑頭邪，母雲莫邪. 浮屠身服色黃，發青如青絲，乳青毛，蛉赤如銅. 始莫邪夢白象而孕，及生，從母左脅出，生而有結，墮地能行七步. 此國在天竺城中. 天竺又有神人，名沙律. 昔漢哀帝元壽元年，博士弟子景盧受大月氏王使伊存口受浮屠經曰複立者其人也. 浮屠所載臨蒲塞、桑門、伯聞、疏問、白疏間、比丘、晨門，皆弟子號也. 浮屠所載與中國老子經相出入，蓋以為老子西出關，過西域之天竺、教胡. 浮屠屬弟子別號，合有二十九，不能詳載，故略之如此. 車離國一名禮惟特，一名沛隸王，在天竺東南三千餘裏，其地卑濕暑熱. 其王治沙奇城，有別城數十，人民怯弱，月氏、天竺擊服之. 其地東西南北數千里，人民男女皆長一丈八尺，乘象、橐扆以戰，今月氏役稅之. 盤越國一名漢越王，在天竺東南數千里，與益部相近，其人小與中國人等，蜀人賈似至焉. 南道而西極轉東南盡矣. 中道西行尉梨國、危須國、山王國皆並屬焉耆，姑墨國、溫宿國、尉頭國皆並屬龜茲也. 楨中國、莎車國、竭石國、渠沙國、西夜國、依耐國、滿犁國、億若國、榆令國、損毒國、休脩國、琴國皆並屬疏勒. 自是以西，大宛、安息、條支、烏弋. 烏弋一名排特，此四國次在西，本國也，無增損. 前世謬以為條支在大秦西，今其實在東. 前世又謬以為強於安息，今更役屬之，號為安息西界. 前世又謬以為弱水在條支西，今弱水在大秦西. 前世又謬以為從條支西行二百餘日，近日所入，今從大秦西近日所入. 大秦國一號犁靬，在安息、條支西大海之西，從安息界安穀城乘船，直截海西，遇風利二月到，風遲或一歲，無風或三歲. 其國在海西，故俗謂之海西. 有河出其國，西又有大海. 海西有遲散城，從國下直北至烏丹城，西南又渡一河，乘船一日乃過. 西南又渡一河，一日乃過. 凡有大都三，卻從安穀城陸道直北行之海北，複直西行之海西，複直南行經之烏遲散城，渡一河，乘船一日乃過. 周回繞海，凡當渡大海六日乃到其國. 國有小城邑合四百餘，東西南北數千里. 其王治濱側河海，以石為城郭. 其土地有松、柏、槐、梓、竹、葦、楊柳、梧桐、百草. 民俗，田種五穀，畜乘有馬、騾、驢、駱駝. 桑蠶. 俗多奇幻，口中出火，自縛自解，跳十二丸巧妙. 其國無常主，國中有災異，輒更立賢人以為王，而生放其故王，王亦不敢怨. 其俗人長大平正，似中國人而胡服. 自雲本中國一別也，常欲通使於中國，而安息圖其利，不能得過. 其俗能胡書 . 其制度，公私宮室為重屋，旌旗擊鼓，白蓋小車，郵驛亭置如中國. 從安息繞海北到其國，人民相屬，十裏一亭，三十裏一置，終無盜賊. 但有猛虎、獅子為害，行道不群則不得過. 其國置小王數十，其王所治城周回百餘裏，有官曹文書. 王有五宮，一宮間相去十裏，其王平旦之一宮聽事，至日暮一宿，明日複至一宮，五日一周. 置三十六將，每議事，一將不至則不議也. 王出行，常使從人持一韋囊自隨，有白言者，受其辭投囊中，還宮乃省為決理. 以水晶作宮柱及器物. 作弓矢. 其別枝封小國，曰澤散王，曰驢分王，曰且蘭王，曰賢督王，曰汜複王，曰于羅王，其餘小王國甚多，不能一一詳之也. 國出細絺. 作金銀錢，金錢一當銀錢十. 有織成細布，言用水羊毳，名曰海西布. 此國六畜皆出水，或雲非獨用羊毛也，亦用木皮或野繭絲作，織成氍毹、毾、罽帳之屬皆好，其色又鮮于海東諸國所作也. 又常利得中國絲，解以為胡綾，故數與安息諸國交市於海中. 海水苦不可食，故往來者希到其國中. 山出九色次玉石，一曰青，二曰赤，三曰黃，四曰白，五曰黑，六曰綠，七曰紫，八曰紅，九曰紺. 今伊吾山中有九色石，即其類. 陽嘉三年時，疏勒王臣槃獻海西青石、金帶各一. 又今西域舊圖雲罽賓、條支諸國出琦石，即次玉石也. 大秦多金、銀、銅、鐵、鉛、錫、神龜、白馬、硃髦、駭雞犀、玳瑁、玄熊、赤螭、辟毒鼠、大貝、車渠、瑪瑙、南金、翠爵、羽翮、象牙、符采玉、明月珠、夜光珠、真白珠、虎珀、珊瑚、赤白黑綠黃青紺縹紅紫十種流離、璆琳、琅玕、水精、玫瑰、雄黃、雌黃、碧、五色玉、黃白黑綠紫紅絳紺金黃縹留黃十種氍毹、五色毾、五色九色首下毾、金縷繡、雜色綾、金塗布、緋持布、發陸布、緋持渠布、火浣布、阿羅得布、巴則布、度代布、溫宿布、五色桃布、絳地金織帳、五色鬥帳、一微木、二蘇合、狄提、迷迷、兜納、白附子、薰陸、郁金、芸膠、薰草木十二種香. 大秦道既從海北陸通，又循海而南，與交趾七郡外夷比，又有水道通益州、永昌、故永昌出異物. 前世但論有水道，不知有陸道，今其略如此，其民人戶數不能備詳也. 自蔥領西，此國最大，置諸小王甚多，故錄其屬大者矣. 澤散王屬大秦，其治在海中央，北至驢分，水行半歲，風疾時一月到，最與安息安穀城相近，西南詣大秦都不知裏數. 驢分王屬大秦，其治去大秦都二千里. 從驢分城西之大秦渡海，飛橋長二百三十裏，渡海道西南行，繞海直西行. 且蘭王屬大秦. 從思陶國直南渡河，乃直西行之且蘭三千里. 道出河南，乃西行，從 且蘭複直西行之汜複國六百里. 南道會汜複，乃西南之賢督國. 且蘭、汜複直南，乃有積石，積石南乃有大海，出珊瑚，真珠. 且蘭、汜複、斯賓阿蠻北有一山，東西行. 大秦、海西東各有一山，皆南北行. 賢督王屬大秦，其治東北去汜複六百里. 汜複王屬大秦，其治東北去于羅三百四十裏渡海也. 于羅屬大秦，其治在汜複東北，渡河，從于羅東北又渡河，斯羅東北又渡河. 斯羅國屬安息，與大秦接也. 大秦西有海水，海水西有河水，河水西南北行有大山，西有赤水，赤水西有白王山，白玉山有西王母，西王母西有脩流沙，流沙西有大夏國、堅沙國、屬繇國、月氏國、四國西有黑水，所傳聞西之極矣. 北新道西行，至東且彌國、西且彌國、單桓國、畢陸國、蒲陸國、烏貪國，皆並屬車師後部王. 王治于賴城，魏賜其王壹多雜守魏侍中，號大都尉，受魏王印. 轉西北則烏孫、康居，本國無增損也. 北烏伊別國在康居北，又有柳國，又有岩國，又有奄蔡國一名阿蘭，皆與康居同俗. 西與大秦東南與康居接. 其國多名貂，畜牧逐水草，臨大澤，故時羈屬康居，今不屬也. 呼得國在蔥嶺北，烏孫西北，康居東北，勝兵萬餘人，隨畜牧，出好馬，有貂. 堅昆國在康居西北，勝兵三萬人，隨畜牧，亦多貂，有好馬. 丁令國在康居北，勝兵六萬人，隨畜牧，出名鼠皮，白昆子、青昆子皮. 此上三國，堅昆中央，俱去匈奴單于庭安習水七千里，南去車師六國五千里，西南去康居界三千里，西去康居王治八千里. 或以為此丁令即匈奴北丁令也，而北丁令在烏孫西，似其種別也. 又匈奴北有渾窳國，有屈射國，有丁令國，有隔昆國，有新梨國，明北海之南自複有丁令，非此烏孫之西丁令也. 烏孫長老言北丁令有馬脛國，其人音聲似雁騖，從膝以上身頭，人也，膝以下生毛，馬脛馬蹄，不騎馬而走疾馬，其為人勇健敢戰也. 短人國在康居西北，男女皆長三尺，人眾甚多，去奄蔡諸國甚遠. 康居長老傳聞常有商度此國，去康居可萬餘裏. 魚豢議曰：俗以為營廷之魚不知江海之大，浮游之物不知四時之氣，是何也？以其所在者小與其生之短也. 餘今氾覽外夷大秦諸國，猶尚曠若發蒙矣，況夫鄒衍之所推出，大易、太玄之所測度乎！徒限處牛蹄之涔，又無彭祖之年，無緣讬景風以迅遊，載騕褭以遐觀，但勞眺乎三辰，而飛思乎八荒耳.